Въпреки че не отговарят на изискванията за облагаеми доставки, по силата на изрични законови разпоредби облагаеми са следните операции:

**1. Безвъзмездни доставки на стоки и услуги, приравнени на възмездни.** (виж Фиш ІІ.6 и ІІ.7).

**2. Вътреобщностно движение на стоки в рамките на независимата икономическа дейност на данъчно задължените лица.**

 Изпращането или транспортирането на стоки, произведени, извлечени, обработени, закупени, придобити или внесени на територията на страната от данъчно задължено лице в рамките на неговата икономическа дейност, когато стоките се изпращат или транспортират за целите на неговата икономическа дейност от или за негова сметка от територията на страната до територията на друга държава членка, в която лицето не е регистрирано за целите на ДДС. Това не се прилага при прехвърляне на стоки под режим на складиране на стоки до поискване (чл. 6, ал. 3, т. 3 от ЗДДС). За практическото приложение на чл. 6, ал. 3, т. 3 от ЗДДС, в сила до 31.12.2019 г. виж становище изх. № 91-00-39/22.01.2009 г. на изпълнителния директор на НАП.

Алинея 3, т. 3 на чл. 6 от ЗДДС не се прилага, когато лицето разполага с доказателства, определени в правилника за прилагане на закона, че вътреобщностното придобиване е обложено в държавата членка, където стоките пристигат или завършва превозът им. Когато за доставката е приложена ал. 3, т. 3 на чл. 6 от ЗДДС и впоследствие лицето докаже, че вътреобщностното придобиване е обложено и в държавата членка, където стоките пристигат или завършва превозът им, лицето коригира резултата от прилагането на ал. 3, т. 3. Документите, удостоверяващи тези обстоятелства, и редът за извършване на корекцията се определят с правилника за прилагане на закона (чл. 6, ал. 7 от ЗДДС, в сила от 01.01.2020 г.).

В случаите на чл. 6, ал. 7, изречение първо от закона лицето следва да разполага едновременно със следните документи:

1. документ, удостоверяващ регистрацията му за целите на данъка върху добавената стойност в държавата членка, където стоките са пристигнали или е завършил превозът им

**и**

2. писмена декларация от лицето, че е обложило вътреобщностното придобиване на стоките в държавата членка, където стоките са пристигнали или е завършил превозът им (чл. 9, ал. 8 от ППЗДДС).

Когато лицето разполага с горепосочените документи, за доставката не се прилага чл. 6, ал. 3, т. 3 от закона (чл. 9, ал. 9 от ППЗДДС).

Когато за доставката е приложен чл. 6, ал. 3, т. 3 от закона и впоследствие лицето се снабди с документите по чл. 9, ал. 8, то коригира резултата от прилагането на тази разпоредба чрез анулиране на протокола по чл. 117, ал. 1, т. 3 от закона, с който данъкът е начислен. За анулирането не се издава нов протокол, а в анулирания протокол се посочва основанието за анулиране (чл. 10, ал. 6 от ППЗДДС). В тези случаи протоколът се анулира в 5-дневен срок, считано от датата, на която лицето се е снабдило с документите по чл. 9, ал. 8 и в същия срок се издава нов протокол по чл. 117, ал. 1, т. 3 от закона за извършената вътреобщностна доставка по чл. 7, ал. 4 от закона, който следва да се отрази в дневника за продажби, справка-декларацията и VIES-декларацията по чл. 125 от закона за данъчния период, през който е издаден новият протокол (чл. 10, ал. 7 от ППЗДДС).

**3. Внос.**

Въвеждането на територията на България на стока се смята за облагаема операция (чл. 16 от ЗДДС), освен в специалните случаи на освобождаване. (виж Фиш VІІІ.ІІ.1).

**4. Доставка във връзка с дерегистрация – чл. 111 от ЗДДС.**

При дерегистрация на регистрирано лице, въпреки че няма прехвърляне на собственост, се смята, че лицето извършва доставка на всички налични стоки и/или услуги, за които изцяло, частично или пропорционално на степента на използване за независимата икономическа дейност е ползвало данъчен кредит и които представляват активи по смисъла на ***Закона за счетоводството*** или по смисъла на ***Закона за корпоративното подоходно облагане***.

**Внимание:** когато са издадени фактура и/или известие с посочен ДДС, данъкът е дължим, независимо от факта, че е възможно да липсва доставка или данъкът да е начислен неоснователно (чл. 85 от ЗДДС, изм. ДВ, бр. 106 от 12.12.2008 г.).